AlexejDobrolubov/national_council_slovak_2010 huggingface dataset:
9. schôdza NR SR - 9.deň - B. popoludní
Dátum: 2024-02-14
Poslanec: Kleinert, Dana (PS)
Druh vystúpenia: Vystúpenie s faktickou poznámkou

162. Ďakujem pekne. Ja, pán Szalay, neviem vaše pochybnosti, žiaľ, rozptýliť, lebo teda ich zdieľam. Tiež by som tu o kultúre rozprávala veľa. Je to naozaj krásna téma a myslím si, že veľmi dôležitá, ale fakt je, že parlament nie je fórum na podrobné a v podstate také technické riešenie problémov. Ono sa to má riešiť poctivo a inde a s čo najväčším počtom zúčastnených aktérov. Ono tento návrh je ale nenápadný, ale je to vlastne prvý politický výkop a to je na tom akoby nesprávne, lebo nám je jasné, že za tým budú iné veci. A mňa teda veľmi mrzí, že nemáme to MPK, lebo mňa by to naozaj zaujímalo, aké sú tam z toho výsledky, ale tak ako dnes pán Jarjabek v RTVS povedal, bolo to náročky, lebo to chcú mať rýchlo. Ja teda som celkom unavená z toho, že teda sa už bavíme o tom, že teraz a hneď a zvalcujeme to rýchlo, a toto je, samozrejme, problém, s ktorým logicky má problém odborná a kultúrna obec, a teda nie náhodou je tu petícia na, na odstúpenie ministerky, ktorá mala za tých desať dní v januári už takmer 190-tisíc hlasov. To nie je náhoda a rovno v tej petícii sa vyčíta presne tento prístup vlády aj ku kultúre a k fondom. My tu môžme mať, samozrejme, každý iné preferencie v kultúre od hudby cez dizajn, od historickejších vecí až po nové, skúmajúce nové svety, ale my politici máme zodpovedne prichystať tie najlepšie podmienky pre prostredie, aby to prostredie fungovalo. A urobiť to spôsobom, že a teraz my to ideme urobiť rýchlo a takto a my máme tú pravdu, a nerozprávame sa s odbornou obcou, je veľmi, veľmi nesprávne a veľmi nemúdre. Ďakujem.
9. schôdza NR SR - 9.deň - B. popoludní
Dátum: 2024-02-14
Poslanec: Kleinert, Dana (PS)
Druh vystúpenia: Vystúpenie s faktickou poznámkou

140. Ďakujem ti. Ja by som ťa chcela ešte, Zora, doplniť, že my sa tu vlastne rozprávame o tom, že sú spokojní a nespokojní žiadatelia, teda úspešní a neúspešní, ale ja by som chcela povedať, že ono sú aj dokonca nespokojní žiadatelia, ak sú aj úspešní, lebo častokrát sa stane aj to, že rozpočet toho daného projektu je proste vyšší oveľa ako finančné prostriedky, ktoré oni dostanú z fondu. Čiže nie je to iba také čierno-biele, úspešní - neúspešní, spokojní - nespokojní. Je to naozaj taká ako keby zvláštna situácia, že my sa tu, ako keby rozprávame o tomto, pričom ten návrh zákona vôbec nerieši to, o čom sa my tu rozprávame, ale teda dôležité bolo pre mňa toto spomenúť, aby sme to nevideli iba takýmto spôsobom. Ak je niekto nespokojný, lebo teda nedostal dostatočnú informáciu, tak to nám nerieši to, že my navýšime v podstate štátny rozpočet alebo, alebo znížime teda rozpočet fondu o to, že bude musieť vyplácať ďalších dvoch členov dozornej komisie. To nevyrieši to, to vyrieši hlbšie odôvodnenie odmietnutých žiadostí, takže ak sa chceme rozprávať o tom, aby ľudia viacej vedeli, prečo nedostali, tak potom toto je úplne jednoduché riešenie, ktoré je úplne zadarmo, a nemusíme vôbec nič tuto riešiť. A ešte by som chcela jednu vec povedať, opäť raz čísla, knižnice suma – 2,2 mil., tradičná kultúra, neprofesionálne umenie – viac ako 1, 6 mil., naše múzeá, galérie – vyše 1,1 mil. a najviac projektov podporených z rokov ’13 až ’23 je z Banskobystrického a Žilinského kraja. Čiže ja by som tu nepodsúvala nejakú zvláštnu nevraživosť voči Bratislave, lebo dáta za všetky tieto roky hovoria jasne. Ďakujem.
9. schôdza NR SR - 9.deň - B. popoludní
Dátum: 2024-02-14
Poslanec: Kleinert, Dana (PS)
Druh vystúpenia: Vystúpenie s faktickou poznámkou

87. Ďakujem pekne, pán Hajko. Ja tiež by som chcela veľmi zareagovať na to, že tu hľadáme kultúrnosť a kultivovanosť v tomto parlamente celkom intenzívne. Ja osobne teda sa stále neviem vynačudovať, ako je možné, že my 150 zástupcovia ľudí tu máme takéto prostredie, a je mi osobne častokrát veľmi, veľmi ľúto. Tá kultivovanosť sa, samozrejme, prejavuje aj v podávaní takýchto návrhov, ako hovorila aj pani Jaurová, poslanci a poslankyne, ktoré to predkladali, sú súčasťou vlády, a preto je naozaj nepochopiteľné, prečo je to takto. Aj keď pán Jarjabek tiež mi pred chvíľkou potvrdil, že jednoducho si chce koalícia švihnúť a že chce to rýchlo a, samozrejme, medzirezortné pripomienkové konanie by tomuto, tejto rýchlosti len bránilo. A teda ja si aj myslím, že hlavne asi by nikto v tom reťazci po tej profesionálnej stránke úplne nerozumel, že prečo sa vlastne takéto niečo vôbec predkladá. Čakala som tu naozaj súboj ideí a vidím tu len naozaj ako keby kvázi pästný súboj, a ako by sám Danko povedal, pán Danko povedal, tak že keď táto vláda nechytí niečo pevnou rukou, tak sa to vníma ako jej slabosť. A ja si myslím, že to je veľmi nesprávne rozmýšľanie. Možno to takto funguje vo svete SNS, vo svete koalície, ale napríklad my v Progresívnom Slovensku máme radi naozaj profesionálne otvorené diskusie, ktoré vedú k nejakému dobrému cieľu, ktorý môže reálne pomôcť. To tu ako úplne nevidíme, takže to mi je veľmi ľúto. Ja si myslím teda, že musíme byť v strehu, a áno, sme v očakávaní čo príde, aké pozmeňováky, lebo to vidíme, ako je SNS smädná po bezbrehej moci. Ďakujem.
9. schôdza NR SR - 9. deň - A. dopoludnia
Dátum: 2024-02-14
Poslanec: Kleinert, Dana (PS)
Druh vystúpenia: Vystúpenie s faktickou poznámkou

64. Ďakujem. (Ruch v sále.) Ja by som chcela poprosiť kolegov a kolegyne, aby trošku sa stíšili, lebo predsa len je to také nedôstojné, keď sa tu tak navzájom nepočúvame. Vopred vám ďakujem. Ďakujem. Rozprávame sa tu o aj o akceptácii výsledkov alebo hodnotenia odborných komisií. Ja si myslím, že to je veľmi dôležité, hovoriť o tom, že ja, samozrejme, chápem, že keď niekto nedostane projekt, hoc ako je kvalitný, je nespokojný a tým pádom akože je ťažké si povedať, že, že okej, možno som mohol spraviť niečo lepšie, alebo okej, budžet je nízky, tak tým pádom som nedostal a ľahšie je potom zvaľovať vinu na druhého. Ale tie fakty sú jasné. Tie odborné komisie sú nominované odbornými organizáciami. Každý rok je komisia iného zloženia pre daný segment, to znamená, že oni sa ani nestretnú akože rok po roku rovnaká komisia. Zároveň každý, kto to pozná, tak vie, že tam dokonca pri väčších projektoch, už nad niekoľko tisíc eur, sú dokonca aj osobné pohovory s tou komisiou. Zároveň vy musíte deklarovať rozpočet von naozaj podrobný, v podrobných položkách, a to nehovorím o vyúčtovaní a týmto naozaj pozdravujem veľmi poctivé úradníčky fondu pre umenie, ktoré si fakt pozrú každý jeden cestovný lístok. Čiže tie financie zrovna v týchto fondoch sú naozaj používané veľmi jasne, transparentne preukázateľne. Čiže ak chcete teda zvýšiť počet podpory, podporených projektov, tak po prvé zvýšte teda ten rozpočet, ktorý je požadovaný, resp. 65 mil. bolo teraz žiadaných na tie projekty, nie na celý fond. Ale zároveň možno je tu otázka vzdelávania, ktorému sa tuto nikdy nevenuje. A pani ministerka je teraz na jednej konferencii o vzdelávaní v umení a kultúre, ale teda jej prínos je tam celkom nulový, takže poďme sa baviť o tom, ako robiť dobré, kvalitné projekty, takže... A áno, pri pláne obnovy, kde bola nula, my ako PS-ko sme to naozaj veľmi výrazne kritizovali. Ďakujem pekne.
6. schôdza NR SR - 22.deň - B. popoludní
Dátum: 2024-01-24
Poslanec: Kišš, Štefan (PS)
Druh vystúpenia: Vystúpenie s faktickou poznámkou

48. Ďakujem pekne, Richard, za tvoje vystúpenie, aj za... podľa mňa... aj tie konkrétne ilustrácie tých konkrétnych príkladov sú, trestov, sú podľa mňa veľmi silné a veľmi jasne ukazujú, o čo... čo sa tu deje. Podľa mňa by sme mali ukazovať aj tie konkrétne príklady tých, tých obvinených, o aké konkrétne prípady ide, a tiež by to bolo veľmi, veľmi také uchopiteľné a zrozumiteľné pre všetkých. Ale iné, iné chcem povedať, keďže sme obaja ekonómovia a sedí tu aj minister financií, tak rad by som aj veľmi zreteľne a jasne povedal, že kvôli tomuto promafiánskemu balíčku, kvôli, kvôli ochrane svojich ľudí sa budeme mať aj všetci na Slovensku horšie, pretože, pretože takáto legislatíva spôsobuje aj finančné škody. A ten spôsob, ako sa to udeje, a... a ináč asi, asi máš lepšiu charizmu, ako mám ja, a podarilo sa ti získať pozornosť ministra financií Kamenického, mne sa to zatiaľ nedarí, ale teda, pán minister, by som, by som vám chcel povedať, že takáto legislatíva má, má veľmi priamy vplyv na verejné financie, a to v podobe tej, že jednak kvôli tomu môžeme mať ešte horší rating, ktorý máme zlý kvôli tomu, že vláda nekonsoliduje... Pán minister financií, počúvate ma? Alebo rozprávame naprázdno? Druhý dôvod, prečo, prečo budeme sa mať všetci horšie, že na Slovensko príde menej investícií. To sa veľmi ťažko kvantifikuje, ale, ale to, že sa to stane, je isté. Otázka je, len v akej miere. A napríklad by ste si mohli aj na ministerstve financií skúsiť a urobiť takúto analýzu. Analytikov je tam dosť a myslím, že by k tomu vedeli povedať... (Prerušenie vystúpenia časomerom.)
6. schôdza NR SR - 22.deň - B. popoludní
Dátum: 2024-01-24
Poslanec: Kišš, Štefan (PS)
Druh vystúpenia: Vystúpenie s faktickou poznámkou

34. Ďakujem pekne. Ďakujem pekne, Dana, za tvoje vystúpenie. V tejto súvislosti sme tuto v pléne, alebo teda beriem späť, nie v pléne, ale o... o tejto novele už počuli naozaj veľmi veľa absurdných tvrdení. Napríklad aj to, už to tu bolo spomenuté, myslím, že aj dnes, že, že vraj sú krištáľovo čisté argumenty na to, že prečo je táto novela a SLK dobrý nápad, a ja si teda neviem vybaviť a ani, ani dohľadať ani jeden takýto argument. Ja by som ho fakt veľmi rád počul od teda hocikoho, budem nenáročný, z vládnej koalície, že ktorý je ten krištáľovo čistý argument v prospech SLK alebo, alebo vecne tejto novely. Pretože pre mňa je krištáľovo čisté, že táto novela je taká štvorkombinácia zmien, jednak zásadného zníženia trestných sadzieb, zvýšenia hraníc škody, zmeny v ukladaní podmienečných trestov a zmeny v oblasti premlčania, ktoré v tejto kombinácii, a obzvlášť takejto silnej, jednoducho ukazujú rezignáciu štátu na ochranu svojich občanov a obetí trestných činov na efektívne vymáhanie spravodlivosti a môže to aj priniesť odklon od ochrany princípov právneho štátu. A ja tiež súhlasím s tým, že, alebo teda presne, že som si absolútne istý, a úplne sa stotožňujem s tým, že naša krajina má, má asi tisíc iných dôležitejších problémov, ako je napríklad tento zákon, a my sme všetci, o tom tiež asi nie je najmenšia pochybnosť, pripravení rokovať o... o takej legislatíve, ktorá môže pomôcť občanom alebo v akejkoľvek dobrej veci. Napríklad sedí tu minister Kamenický, čakáme na jeho výdavkové limity.
6. schôdza NR SR - 22. deň - A. dopoludnia
Dátum: 2024-01-24
Poslanec: Kišš, Štefan (PS)
Druh vystúpenia: Vystúpenie s faktickou poznámkou

188. Ďakujem pekne, Tamara, za tvoje vystúpenie. Tento zákon, tak ako aj predchádzajúce, ktoré sme, teda parlament, ktoré schválil v SLK ešte pred Vianocami, má, má toľko problémov vecných aj procesných, že človek ani nevie, kde začať. A tak ako pri tých predvianočných, či už to bol kompetenčný zákon, alebo lex tzv. konsolidácia, tak takisto každý z nich mal spústu aj procesných, aj vecných nedostatkov, že, že opäť jeden ani nevie, kde, kde začať ich menovať. A v tomto prípade tá kombinácia toho zásadného zníženia trestných sadzieb a zvýšenia hraníc škody, zmien v ukladaní podmienečných trestov a zmien v oblasti premlčania jednoducho vytvára celkom jasnú motiváciu, alebo teda rezignáciu štátu na ochranu svojich občanov, a, a hlavne teda obetí trestných činov na efektívne vymáhanie spravodlivosti a môže priniesť odklon od ochrany princípov právneho štátu. A toto, toto všetko a mnohé ďalšie aj tie... teda tu som povedal vecné, ale tie procesné sú tak zjavné, že dnes v princípe už vieme, že, že nie je šanca, že vám to môže prejsť takýmto spôsobom. A teraz ako z tejto situácie von? Tak ja by som teda povedal a dám vám takú radu zadarmo, že čo môžete urobiť, je tento, túto legislatívu stiahnuť, ako-tak ju dopracovať, pretože na to teda máte mandát, ktorý ste získali vo voľbách, a ho dopracovať tak, aby, aby to dávalo zmysel, a niekedy teda v apríli, v máji najskôr sa k tomu vrátiť normálnou diskusiou, pretože chápem, že ste to chceli ináč, ale dnes už vieme, že sa to takto nepodarí.
6. schôdza NR SR - 21.deň - B. popoludní
Dátum: 2024-01-23
Poslanec: Kišš, Štefan (PS)
Druh vystúpenia: Vystúpenie s faktickou poznámkou

160. Ďakujem pekne, pán poslanec Majerský, za vaše vystúpenie. Ja sa pripájam aj k tej, jednak k tomu konštatovaniu, že to je teda Suskova novela a aj k tej výzve, aby sa s ňou ďalej nespájala, teda ju, ju stiahla. A mňa na tom celom spôsobe vládnutia fascinuje tá, tá vyoperovaná empatia, ktorú predkladatelia, teda ľudia, ktorí sú zodpovední za takúto legislatívu, majú. Ono to nie je zdieľaná hanba medzi všetkými účastníkmi v sále, ako spomínal pán poslanecký Ledecký, a myslím, že to je zdieľaná hanba len tuto medzi nami, ale mňa by naozaj zaujímalo, ako vyzerá taká, taká diskusia medzi napríklad predkladateľom Suskom a teda tá interná debata medzi, medzi SMER-om a alebo teda v rámci koalície. Pretože ja teda pána ministra Suska osobne nepoznám, už, bohužiaľ, odišiel, osobne som sa s ním nerozprával, ale teda hovorí sa o ňom, že je, je to relatívne slušný a vzdelaný človek a, a ja by som chcel vedieť, ako si, ako si obháji takúto, takúto legislatívu vôbec sám pred sebou alebo pred svojimi kolegami. A, alebo keď tu máme pána ministra Druckera, tak by ma, by ma zaujímalo podobne, on je tiež teda známy tým, že je jeden z tých pokrokovejších ministrov, manažérov, tak takéto zásadné zníženie trestných sadzieb a zvýšenie hraníc škody, zmena v ukladaní podmienečných trestov a zmeny v oblasti premlčania, to je, to je štvorkombinácia, ktorá, pán minister, keď ste ušetrili v hodnote za peniaze na zdravotníctve sto miliónov, tak ja by som povedal, že toto je tak asi, asi tisícina toho pozitívneho oproti tomu, o aké negatívne škody táto novela môže spôsobiť. Ako si to obhajujete pred sebou, pred svojou rodinou alebo, alebo kolegami? Ja, ja tomuto nedokážem porozumieť.
6. schôdza NR SR - 21.deň - B. popoludní
Dátum: 2024-01-23
Poslanec: Kišš, Štefan (PS)
Druh vystúpenia: Vystúpenie s faktickou poznámkou

98. Ďakujem pekne, Oskar, i za tvoje vystúpenie. Ja už ani neviem, ako to ešte ilustrovať, že vlastne všetko, čo koalícia v tomto volebnom období chce urobiť, tak vlastne prechádza zrýchleným legislatívnym konaním. A ešte ma napadla taká jedna paralela, keď predchádzajúca Ficova vláda nakupovala stíhačky, teda konkrétne ministerstvo obrany, teda SNS kupovala americké stíhačky, tak vtedy prešlo tzv. konferenčné MPK, teda prakticky si ministerstvo obrany do utajovanej miestnosti, teda mohli tam prísť len ľudia s previerkami, si zavolalo akože rezorty a to MPK vlastne prebehlo tým hodinovým stretnutím, kde teda ministerstvo obrany akože prezentovalo projekt a tam sa, tam sa teda akože formálne udialo to MPK, ktoré za normálnych okolností prebieha normálne písomne a ľudia si môžu prečítať tie pripomienky na webe. No a keďže investičný projekt neprechádza parlamentom, nie je to legislatíva, schvaľuje ho iba vláda, tak takto ho vlastne vláda alebo teda konkrétne SNS s ministrom obrany nakúpila americké stíhačky. No a v prípade legislatívy je to teda náročnejšie, pretože aj keď vláda preskočila teda to riadne medzirezortné pripomienkové konanie, síce sa udialo to alternatívne, ako, ako upozornila kolegyňa Plaváková správne, mafiánske pripomienkové konanie. No a teraz o ňom, o ňom rokujeme tu my. A podľa mňa celá táto legislatíva je, neviem, slabý odvar alebo teda nenapadá ma porovnateľne zásadná legislatíva, ktorá, ktorá má taký veľký dosah a vláda sa pokúša alebo koalícia takto expresne prijať. Ale ja som rád, že sa prerátala, a že sa jej to tak ľahko nepodarí.
6. schôdza NR SR - 20. deň - A. dopoludnia
Dátum: 2024-01-19
Poslanec: Kišš, Štefan (PS)
Druh vystúpenia: Vystúpenie s faktickou poznámkou

283. Ďakujem pekne, Jano, za tvoje vystúpenie. Len tiež rád čísla a kúzlo čísiel a dobre postavených argumentov sú v tom, je v tom, že sú veľmi kúzelné a veľmi trefne dajú, vedia, vedia pomenovať to, čo, to, čo chceme povedať. Tak mňa by tiež veľmi zaujímalo, či páni poslanci, poslankyne SMER-u svojim státisícom voličom vysvetlili, čo vlastne tuná chcú schváliť a ako ich reprezentujú. Pán Fico teda už verejne povedal, že jeho pol milióna krúžkov voličov ho nezaujíma a že teda ide o mocenské rozhodnutie. Ale mňa by tiež zaujímalo, ako, či ste svojím tisíckam voličov svojich vysvetlili teda, čo, čo tu robíte. Napríklad pán poslanec Saloň tu nebol. Je... je... jeho 7 601 krúžkov, to vám odkazuje, odkazoval kolega v rozprave, len ste tu neboli, alebo teda v reakcii na toto si pán poslanec Jarjabek so svojimi 5 606 krúžkami, ako povedal kolega Hargaš, myslí, že to je trápne, čo tu robíme. No ja si nemyslím, že to je trápne. Myslím si, že, že, že trápne je to, to, čo tu robíte vy. Teda presnejšie, nie je to trápne, to je až absurdné, alebo teda neviem, či mám na to vôbec, vôbec správne slovo. Pretože ja som úplne presvedčený o tom, že vašich voličov zaujíma to, ako napríklad veľmi rapídne a neúmerne zadlžujete teda ich peňaženky cez hospodársku politiku, ktorú robí napríklad minister Kamenický, resp. vaša vláda. Ale takisto ich určite zaujímajú aj trestné sadzby, kde napríklad za vykradnutie ich, teda väčšiny obyvateľov takmer všetkého majetku môžu, môžu zlodeji dostať podmienku. A takto by sme mohli pokračovať. Ďakujem.
6. schôdza NR SR - 20. deň - A. dopoludnia
Dátum: 2024-01-19
Poslanec: Kišš, Štefan (PS)
Druh vystúpenia: Vystúpenie s faktickou poznámkou

119. Ďakujem pekne, pán poslanec Čaučík, za vaše vystúpenie. Spomínali ste tie sadzby, resp. limity škôd, ktorým podliehajú jednotlivé sadzby. Ja by som chcel v tejto súvislosti vám povedať ešte pár doplnení. Za malú škodu sa dnes považuje, teda od roku 2006, kedy bola posledná novela týchto sadzieb, 266 eur. Keby sme teda aplikovali infláciu, ktorou argumentuje vláda, čo bolo za tých uplynulých, teda od roku 2006, dokopy, teda tá zmena je niekde okolo 73 %, tak by tá sadzba podľa novej inflácie bola 460 eur. Návrh novely určuje na 700 eur, čo teda predpokladá percentuálny nárast 163 %. Väčšia škoda dodnes 2 660 eur, po novom 35-tisíc eur. To by znamenalo, že by sme museli mať tú infláciu vo výške 1 215 % za tie roky. Podobne značná škoda 26 600 eur vs. 350-tisíc eur, opäť tu predkladateľ rátal s infláciou 1 215 %. Škoda veľkého rozsahu dnes 133-tisíc po novom 700-tisíc, ako sme tu už spomínali pri predchádzajúcom vystúpení, čo by bol nárast teda "iba o 420 %". Pripomínam, na Slovensku od roku 2006 73 %. Teda toto mi nejak nesedí. A teda sa pýtam, inšpirované ktorou krajinou alebo teda infláciou, v ktorej krajine, ak teda ten argument je inflácia, bola valorizácia "týchto sadzieb", lebo Slovenska to nie je. A ja by som chcel žiť v krajine, ktorá má infláciu okolo 2 %, tak ako sa dlhodobo značia vyspelé krajiny a nie vo výškach stoviek percent. Ďakujem.
6. schôdza NR SR - 20. deň - A. dopoludnia
Dátum: 2024-01-19
Poslanec: Kišš, Štefan (PS)
Druh vystúpenia: Vystúpenie s faktickou poznámkou

83. Ďakujem pekne, Natália, za tvoje vystúpenie. Spomínala si aj pani prezidentku, aj tie nové sadzby, ktoré, ktoré nám koalícia pripravuje. Tak len tak na margo toho, čo aj spomínal kolega, že najnovšie podľa, podľa úplatku do 700-tisíc eur vlastne môže hroziť iba podmienka, tak ma tak napadlo, že čo všetko si môžeme za 700-tisíc vlastne kúpiť, že jednak mnoho ľudí toľko, toľko peňazí ani nevidelo, ale napríklad by to mohol byť jeden, jeden Ficov byt aj bez zľavy sa zmestí do tohto, do tohto limitu. Ale, ale iné som chcel, že podľa, teda k tým porovnaniam s inými krajinami, že zaznelo tu Rakúsko, Nemecko, Česko a ďalšie krajiny. Bolo by dobrou praxou komunikovať týmto krajinám, pretože, pretože sú pre nás, alebo teda sú na tom lepšie so životnou úrovňou, ako, ako my, ale napríklad sadzby musia ísť ruka v ruke aj s tým, aké, ako, v akom stave je v tej danej krajine korupcia. A pre tieto krajiny zároveň platí, že či o, korupcia, či už zažívaná, alebo, alebo tá vnímaná je, je na tom výrazne ináč, ako u nás. U nás v rebríčku vnímania korupcie sme na 49. mieste podľa výsledkov z roku ´22. Podotýkam, že napríklad v OECD, čo je teda klub najvyspelejších krajín a my doňho, doňho patríme, je, je nejaký, teraz neviem presne, nejakých 45 krajín. Čiže sme na tom, sme na tom horšie ako, ako vyspelý svet, ale, ale trestnými sadzbami chceme byť, chceme byť premiantmi. To mi úplne nesedí. Ďakujem.
6. schôdza NR SR - 19.deň - B. popoludní 2
Dátum: 2024-01-18
Poslanec: Kišš, Štefan (PS)
Druh vystúpenia: Vystúpenie s faktickou poznámkou

22. Ďakujem pekne, pán poslanec Šipoš, za vaše vystúpenie a k tým, k tým trestom a porovnaniu by som chcel doplniť, že teda zaznieva, zaznieva taký argument, že to ideme robiť po vzore iných krajín, Rakúska, Nemecka a ďalších, tak som si vytiahol pár, pár čísel. Tresty za korupciu teda u nás sa menia v tejto legislatíve najmä teda z dvoch až piatich rokov na polroka až tri roky, pri závažnejších prípadoch je to tri až osem, z tri až osem na, na jeden až päť rokov, resp. zo štyroch až desať rokov na dva až sedem rokov. V Nemecku sú, sa tresty pohybujú od polroka až do päť rokov, plus v obzvlášť závažných prípadoch možnosť až do desať rokov. V Rakúsku ten trest sa delí podľa toho, podľa spôsobenej škody, podľa sumy, do troch tisíc eur do troch rokov, nad tritisíc eur do päť rokov a nad 50-tisíc eur do 10 rokov a nad 300-tisíc eur do 15 rokov. A zároveň však treba podotknúť, že sme na tom horšie s korupciou ako, ako tieto krajiny, Nemecko a Rakúsko napríklad, možno ak by sme na tom boli podobne dobre ako oni, mohli by sme si dovoliť poľaviť v trestoch, ale platí, že vyššie tresty pôsobia teda odstrašujúco na, na korupciu. A v tejto súvislosti by som sa chcel tiež spýtať a využiť aj to, že je tu pán predseda Pellegrini, a napríklad takéto, takéto dáta by sa mohli vyskytnúť v analýze, ktorú ste nám sľubovali pred voľbami, v ktorej teda na základe diskusie s odborníkmi mal, mal, malo prísť nejaké stanovisko odborné, na základe ktorej takúto legislatívu predkladáte.
6. schôdza NR SR - 19.deň - B. popoludní
Dátum: 2024-01-18
Poslanec: Kišš, Štefan (PS)
Druh vystúpenia: Vystúpenie s faktickou poznámkou

51. Ďakujem pekne. Ja len krátko. Dnes sme si z úst pani prezidentky vypočuli mnohé veľmi trefné pripomienky, ktoré tu my, väčšina opozície, komunikujeme už druhý týždeň. A ja by som teda chcel týmto aj podporiť to vystúpenie pani poslankyne, ktorá, v ktorom v podstate rozviedla niektoré z nich. A aj v kontexte toho, že o tom diskutujeme teda, teda už druhý týždeň, by som chcel poznamenať, že bolo by dobré ten čas využiť na to, aby sme sa rozprávali a teda radi by sme si vypočuli aj tú pozíciu koalície, ktorú, ktorá už bola indikovaná, že teda, že vraj aj podľa názoru koalície alebo teda niektorých jej predstaviteľov, napríklad predsedu parlamentu pána Pellegriniho, existujú nejaké možnosti, ako, ako vylepšiť túto legislatívu, čokoľvek to teda znamená, ale teda mňa by veľmi zaujímalo, že ako nad tým koalícia teda premýšľa, čo sú tie, čo sú tie možnosti na vylepšenie, a mohli by sme teda pre efektívne využitie času nás všetkých využiť rozpravu aj na diskusiu o aktualizovanom znení, ktoré, ktorý nám vládna koalícia teda nejakým spôsobom avizuje. Ďakujem pekne.